Prema najnovijem istraživanju agencije Promocija plus Cro Demoskop, HDZ ima 34 posto pa tako i dalje drži veliku prednost pred SDP-om koji je na 23,1 posto. SDP je u odnosu na prošli mjesec porastao za jedan postotni poen – imali su 22,1 posto, dok je HDZ prošli mjesec imao 34,2 posto pa su tako u blagom padu. Na trećem mjestu je Most s 7,7 posto podrške (prije mjesec dana 7,8%), a na četvrtom Živi zid s 6,1 posto koji je prošlog mjeseca imao 6,8 posto podrške.

Ostale stranke ne bi prešle prag od 5 posto. HSS tako ima 2,7 posto podrške, Bandićeva stranka 2,3 posto, a ostali imaju manje od dva posto. Slijede tako stranka Zlatka Hasanbegovića i Brune Esih Neovisni za Hrvatsku s 1,9 posto, HNS s 1,6 posto, IDS i HSP AS s po 1,2 posto izbora. Četiri su stranke s podrškom manjom od 1 posto: HSU (0,8%), Glas (0,8%), HDSSB (0,5%) i HSLS (0,4%). Istraživanje je provedeno početkom rujna, od 1. do 4., a objavio ga je N1.

‘Nitko’ prestigao predsjednicu i premijera

Ono što je ovoga mjeseca najzanimljivije je što je prvi put od siječnja 2004. od kako se provode mjerenja na listi najpopularnijih političara vodeća osoba “Nitko” s 23,3 posto, odnosno niti jedan hrvatski političar. Na drugom je mjestu predsjednica Kolinda Grabar Kitarović s 15,8 posto, prošloga mjeseca je imala 17,8 posto podrške. Na trećem mjestu pozitivnih političara nalazi se Andrej Plenković s 11,2 posto, u odnosu na prošli mjesec kada je bio na 17,2 posto, odnosno 6 postotnih poena više.

Slijedi Anka Mrak Taritaš s izborom od 4,9 posto, dok je na petom mjestu Zoran Milanović s 4,7 posto ispitanih. Među deset najpozitivnijih domaćih političara još su ministar obrane Damir Krstičević s 3 posto, čelnik Mosta Božo Petrov s 2,9 posto, zagrebački gradonačelnik Milan Bandić s 2,7 posto, Tonino Picula s 2,4 posto pa Zlatko Hasanbegović s 2 posto. Predsjednik SDP-a Davor Bernardić je i ovaj mjesec na jedanaestom mjestu, sada s izborom od svega 1,9 posto ispitanih.

Najnegativniji političar je premijer Plenković

Na ljestvici negativnih poličara vodeći je premijer Plenković s izborom od 19,2 posto. Prije mjesec dana negativnim ga je smatralo nešto više ispitanika, 20,5 posto. Drugo mjesto dijele “svi političari” kao zasebna kategorija odgovora s izborom od 13,7 posto. Treći je na listi Zlatko Hasanbegović s izborom 9,3 posto.

Slijedi SDP-ov predsjednik Bernardić s 8 posto, pa Milorad Pupovac s 6,2 posto. Na ljestvici deset najnegativnijih političara je i predsjednica Grabar Kitarović s 5,5 posto, Milanović s 5,1 posto, Tomislav Karamarko s 4,9 posto. Na devetoj poziciji s 2,5 posto našao se Bandić, a slijedi Petrov s 1,9 posto.

Dvije trećine ispitanih smatraju da država ide u pogrešnom smjeru

U ovomjesečnom istraživanju 73,4 posto ispitanika smatra da Hrvatska ide u pogrešnom smjeru, što je za oko 4 posto više nego prošlog mjeseca kad ih je to smatralo 69,2 posto. Smjer kretanja zemlje podupire 18,1 posto ispitanih u odnosu na 19,7 posto iz kolovoza. Među onima koji su optimistični najviše je glasača HDZ-a 58,7 posto, a slijede HNS-ovci s 25,1 posto.

Politiku Vlade podržava 36 posto ispitanih, a ne podržava 52,6 posto. Prosječna ocjena vlade iznosi 2,30 što je slično kao i prošlog mjeseca kad je bila 2,38. Što se tiče ocjena ostalih vodećih institucija, predsjednica je dobila 3,09 posto, a Sabor 2,14 posto.

Najvažniji događaj požari u Dalmaciji

43,3 posto ispitanih za za najvažniji događaj mjeseca izvojili su požare u Dalmaciji. Novi zaplet i prijepori oko ploče HOS-a u Jasenovcu su drugi izbor s 11 posto, a slijedi promjena naziva Trga maršala Tita u Zagrebu s izborom od 10 posto.

Na listi najpopularnih događaja su i događanja vezana za Agrokor, na petom mjestu je uspješna turistička sezona, a među deset najvažnijih događaja je i odgoda poreza na nekretnine zbog pritiska javnosti, problemi s provedbom reforme obrazovanja i najava povećanja cijene struje.